MNENJE EVROPSKE CENTRALNE BANKE

z dne 13. januarja 2022

o predlogu spremembe Uredbe (EU) št. 575/2013 o bonitetnih zahtevah za kreditne institucije in investicijska podjetja v zvezi z reševanjem

(CON/2022/3)

(2022/C 122/10)

Uvod in pravna podlaga

Evropska centralna banka (ECB) je 29. novembra 2021 prejela zahtevi Sveta Evropske unije in Evropskega parlamenta za mnenje o predlogu uredbe Evropskega parlamenta in Sveta o spremembi Uredbe (EU) št. 575/2013 in Direktive 2014/59/EU v zvezi z bonitetno obravnavo globalnih sistemsko pomembnih skupin institucij s strategijo reševanja z več vstopnimi točkami in metodologijo za posredni vpis instrumentov, primernih za izpolnjevanje minimalne zahteve glede kapitala in kvalificiranih obveznosti (1) (v nadaljnjem besedilu: predlagana uredba).

Pristojnost ECB, da poda mnenje, izhaja iz členov 127(4) in 282(5) Pogodbe o delovanju Evropske unije, saj predlagana uredba vsebuje določbe, ki vplivajo na naloge ECB, ki se nanašajo na bonitetni nadzor kreditnih institucij, v skladu s členom 127(6) Pogodbe in na prispevek Evropskega sistema centralnih bank k nemotenemu vodenju politik glede stabilnosti finančnega sistema, kakor je navedeno v členu 127(5) Pogodbe. V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

Splošne pripombe

ECB ugotavlja, da predlagana uredba vsebuje tehnične prilagoditve, s katerimi naj bi se omogočilo izvajanje vsebinskih zakonodajnih odločitev, izvedenih z zadnjimi spremembami Direktive 2014/59/EU Evropskega parlamenta in Sveta (2) (v nadaljnjem besedilu: direktiva o sanaciji in reševanju bank), ki jih je ECB ocenila v mnenju o spremembah okvira Unije za krizno upravljanje (3).

ECB podpira predlagano uredbo, ki zagotavlja boljšo usklajenost med določbami Uredbe (EU) št. 575/2013 Evropskega parlamenta in Sveta (4) (v nadaljnjem besedilu: uredba o kapitalskih zahtevah) in določbami direktive o sanaciji in reševanju bank po začetku veljavnosti revidiranega okvira za skupno sposobnost pokrivanja izgub ter minimalno zahtevo glede kapitala in kvalificiranih obveznosti. ECB prav tako podpira predlagano uredbo, ker zagotavlja boljšo usklajenost regulativne obravnave globalnih sistemsko pomembnih institucij (GSPI) s strategijo reševanja z več vstopnimi točkami, vključno s skupinami s podrejenimi družbami, registriranimi v tretjih državah, z obravnavo, določeno v standardu za skupno sposobnost pokrivanja izgub.

ECB zakonodajne organe Unije poziva, naj v prihodnje spremljajo in ocenjujejo izvajanje teh sprememb uredbe o kapitalskih zahtevah glede na zgoraj navedene cilje, natančneje, naj ocenijo medsebojni vpliv direktive o sanaciji in reševanju bank in uredbe o kapitalskih zahtevah ter preprečijo, da bi globalne sistemsko pomembne banke in GSPI izvajale regulativno arbitražo med strategijo reševanja z enotno vstopno točko in strategijo reševanja z več vstopnimi točkami na podlagi minimalne zahteve glede kapitala in kvalificiranih obveznosti ali ciljne ravni skupne sposobnosti pokrivanja izgub.

Predlaga se nekaj manjših tehničnih prilagoditev, da bi pojasnili razlago pravnega besedila in zagotovili doslednost terminologije, ki se uporablja v uredbi. V ta namen so v ločenem tehničnem delovnem dokumentu navedeni konkretni predlogi sprememb besedila s pripadajočimi pojasnili. Tehnični delovni dokument je dostopen v angleščini na spletni strani EUR-Lex.

V Frankfurtu na Majni, 13. januarja 2022. Predsednica ECB Christine LAGARDE

(1) COM(2021) 665 final.

(2) Direktiva 2014/59/EU Evropskega parlamenta in Sveta z dne 15. maja 2014 o vzpostavitvi okvira za sanacijo ter reševanje kreditnih institucij in investicijskih podjetij ter o spremembi Šeste direktive Sveta 82/891/EGS ter direktiv 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EU, 2012/30/EU in 2013/36/EU in uredb (EU) št. 1093/2010 ter (EU) št. 648/2012 Evropskega parlamenta in Sveta (UL L 173, 12.6.2014, str. 190).

(3) Mnenje Evropske centralne banke z dne 8. novembra 2017 o spremembah okvira Unije za krizno upravljanje (CON/2017/47) (UL C 314, 31.1.2018, str. 17).

(4) Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, 27.6.2013, str. 1).